Ahmad bin Omar

Haji Ahmad bin Haji Omar (; 1 Disember 1925 – 11 September 2016) ialah ahli politik Malaysia yang pernah berkhidmat sebagai Ahli Dewan Undangan Negeri Binjai, Terengganu, mewakili parti UMNO. Beliau merupakan salah seorang daripada anak Melayu Terengganu yang berpeluang belajar di Mesir dan kemudiannya di United Kingdom sebelum penubuhan Persekutuan Tanah Melayu.

 Kehidupan awal 
Ahmad dilahirkan pada 1 Disember 1925 di Kuala Terengganu.

Beliau pernah bertugas sebagai seorang guru di Madrasah Sultan Zainal Abidin. Ketika itu, beliau pernah mengajar beberapa orang ternama termasuk Wan Mokhtar Ahmad, yang menjadi Menteri Besar Terengganu ke-10 pada tahun 1974.

Ahmad melanjutkan pengajiannya di Kaherah, Mesir pada tahun 1949 di American University in Cairo, bersama-sama Wan Abdul Kadir.

Beliau kemudian menyambung pelajaran di Kolej Birkbeck, University of London dalam bidang sains sosial, sambil bekerja di pejabat Pesuruhjaya Tinggi Malaya di London.

 Kerjaya 
Ketika Perdana Menteri Tanah Melayu, Tunku Abdul Rahman sedang ke London bagi menghadiri Persidangan Perdana-perdana Menteri Komanwel pada 15 Jun 1960, setiausaha sulit Tunku, Nik Hassan telah membawa Tunku untuk bertemu dengan Ahmad, yang merupakan rakan baik Nik Hassan. Selepas pertemuan tersebut, Tunku telah membawa Ahmad pulang ke Tanah Melayu, termasuk menampung segala perbelanjaan untuk pulang ke tanah air.

Sejurus selepas pulang ke Tanah Melayu, Tunku telah menugaskan Ahmad untuk bertugas sebagai seorang diplomat sambil menuntut ilmu di Vienna, Austria, dan berurusan dengan Jamiah Al-Islam, sebuah pertubuhan yang mengawal orang-orang pelarian Islam daripada negara-negara blok komunis di rantau Eropah.

Selepas pulang semula ke Tanah Melayu, Ahmad telah memasuki alam politik tempatan apabila beliau bertanding semasa Pilihan Raya Umum Malaysia kedua pada tahun 1964 di bawah parti Perikatan. Beliau berjaya memenangi kerusi Dewan Undangan Negeri Terengganu bagi kawasan Binjai, mengalahkan calon Parti Islam Se-Malaysia yang dahulunya mendominasi kawasan tersebut.

Sambil mewakili kawasan Binjai, bertugas sebagai setiausaha politik kepada Menteri Besar Terengganu, Ibrahim Fikri. Beliau berhenti menjadi ADUN selepas sepenggal pada 1969, dan sebagai setiausaha politik Ibrahim pada 1971.

 Keputusan pilihan raya 
+Dewan Undangan Negeri TerengganuTahunKawasan pilihan rayaCalonUndiPeratusLawanUndiPeratusUndi sahMajoritiHasil1964N22 Binjai (PERIKATAN)3,11154.65%Said bin Abdullah (PRM)1542.71%5,69379480.73%Syed Hamzah bin Tahir (PAS)2,31740.70%

 Rujukan